als_Latn dik_Latn sag_Latn
Enri Ceno dhe mandati i artë që PD kërkon në DurrësPostuar më: 22 June 2017 09:51
“Sot, shumica e qytetarëve shqiptarë, mendojnë se politika dhe parimet nuk mund të bashkëjetojnë. Unë mendoj që nuk duhet të ketë përgjithësime, pasi secili jep më të mirën e vetes në politikë për të fituar besimin e votuesve, duke e reflektuar më tej me shumë punë dhe përkushtim në shërbim të qytetarëve”
Nga Nevila Perndoj
Ai është diplomuar për Drejtësi dhe master LLM Program “E Drejtë Ndërkombëtare dhe Tregtare” në Universitetin e Greenwich-it. Në Partinë Demokratike është anëtarësuar qysh herët. Prej vitesh ka asistuar si përfaqësues i Forumit Rinor në të gjitha aktivitetet ndërkombëtare, ndërsa një vit më parë garoi edhe për kreun e këtij forumi. Në fund dha dorëheqjen nga gara, por Enri Ceno është i parimit se në një garë hyhet edhe me rrezikun e humbjes sepse, sipas tij, në politikë gjithçka merret parasysh, sa humbja aq edhe fitorja.
“Konkurrenca është e madhe dhe gjithmonë ka ulje e ngritje. Gara e Forumit Rinor sigurisht nuk më pezmatoi, por më dha më shumë forcë për të vazhduar. Pas një gare vitale, pata fatin të emërohem në një Departament mjaft të rëndësishëm siç është ai i të Drejtave të Njeriut dhe Lirive Themelore. Të gjithë forcën dhe energjinë time që kisha për Forumin e Partisë Demokratike ia dedikova një çështjeje po aq themelore për PD-në duke patur parasysh këtu dhe format dhe mënyrat me të cilat u soll kjo qeveri përgjatë këtyre viteve…”, thotë ai.
Enri Ceno sfidon për të fituar mandatin e artë të PD-së në Durrës, deputetin e shtatë.
Për të, Partia Demokratike është frymëzim, liri mendimi dhe frymë antikomuniste: “Partia Demokratike për mua është një ideal me të cilin jam rritur dhe me të cilin dua të jap kontributin tim ditë pas dite. Fakti i të qenit i ri sigurisht nuk do të thotë të mos marrësh përvojën e figurave kryesore brenda partisë. Kush e kupton Partinë Demokratike kupton dhe filozofinë konservatore me të cilën ajo është ndërtuar për të qenë një forcë e madhe qeverisëse në drejtim të vendit. Mendoj që gjithmonë ka vend që të marrësh nga eksperiencat e më të pjekurve në politikë duke mësuar nga sukseset dhe gabimet”.
Por jo vetëm. Ai i beson asaj edhe projektin politik.
“Mendoj se projekti i Partisë Demokratike ka qenë dhe do të jetë gjithmonë alternativë që sjell progresin, zhvillimin dhe afrimin e vendit tonë pranë standardeve perëndimore. Partia Demokratike u themelua me një ëndërr ‘Shqipëria si e gjithë Europa’. Unë i besoj kësaj ëndrre që vetëm Partia Demokratike mund ta bëjë realitet në një të ardhme shumë të afërt…”, thotë ai. Kjo është edhe arsyeja që e motivon në garën për deputet, pavarësisht renditjes në listë.
“Unë nuk e shoh veten si i 7-i pasi puna ime do të ishte e njëjtë në çdo pozicion në listën shumemërore për qarkun e Durrësit”, thotë ai.
Enri Ceno është kandidat i deleguar në zonën e Shkozetit, dhe jo pa qëllim.
“Nuk e di nëse kjo detyrë m’u ngarkua si më i riu në listë, por kjo zonë ka nevojë për shumë punë e energji. Lagja e Shkozetit ndodhet vetëm 5 min larg ish-Velierës së kryetar Betonit, por vite larg në investime, vëmendje e kujdes institucional. Në këtë muaj fushate kam njohur demokratë e qytetarë të shkëlqyer në Shkozet. Të rinj e të reja plot dëshirë për ta ndryshuar lagjen ku janë rritur e jetojnë…”, nënvizon Ceno. Thotë se problematikat në këtë zonë lidhen kryesisht me infrastrukturën dhe mungesën e kanalizimeve.
“U jam zotuar banorëve se njëra nga zyrat elektorale që sot përdoret për fushatë do të mbetet e hapur katër vitet në vazhdim ku qytetarët do të mund të dorëzojnë nevojat, ankesat dhe shqetësimet. Të zgjedhurit duhet të marrin përgjegjësitë që u takojnë e t’iu qëndrojnë pranë zgjedhësve të tyre. Kjo është ajo në të cilën unë besoj fort dhe që së bashku do ia dalim”, premton ai.
Nga kontaktet e deritashme me njerëzit ka kuptuar se problematikat janë të shumëllojshme dhe lista është e gjatë. Megjithatë, ai citon më kryesoret.
“1. Uji i pijshëm është një problem shumë i madh në Durrës gjatë sezonit veror, ku më së shumti nuk ka ujë në zonën e plazhit dhe të Shkozetit, pa përmendur këtu dhe zonat e thella ku kanë problem gjatë gjithë vitit; 2. Kanalizimet, mbeten një problem shumë i madh dhe i pazgjidhur, besoj e gjithë Shqipëria është e njohur me përmbytjet e Durrësit ku se fundi do i shtohet dhe Veliera e Vangjush Dakos; 3. Transporti Publik është një tjetër problem ku qytetarët udhëtojnë në kushte të mjerueshme; 4.Taksat e larta njihen si një problem kombëtar nga ku në Durrës favorizimi klientelist i disa bizneseve që nga ndarja e re territoriale, ka dëmtuar dhe më tepër bizneset e ndershme. Kjo ka shkaktuar panoramën e qepenave të mbyllur në Qarkun e Durrësit. Gjatë gjithë këtij 4-vjeçari është i dukshëm shpërdorimi i fondeve publike ku investimet shkojnë në xhepat e miqve dhe ortakëve të dyshes Dako-Rama!”, rendit ai.
Ceno nënvizon se situata në Durrës është e qartë.
“Mjafton të hedhësh sytë rrotull për të të mbytur betoni. Kjo duhet të marrë fund për qytetarët e Durrësit, për hir të historisë si një ndër qytetet më të lashta dhe dikur kryeqytet që mburrej me trashëgiminë kulturore…”, nënvizon ai.
Thotë se është nga ata njerëz që e kryen punën me pasion, dëshirë dhe vullnet. Kështu premton se do të bëjë edhe në politikë, sepse ndryshe nga sa mendohet, ai bën pjesë tek ata njerëz që mendojnë se politika dhe parimet mund të bashkëjetojnë.
“Sot shumica e qytetarëve shqiptarë, mendojnë se politika dhe parimet nuk mund të bashkëjetojnë. Unë mendoj që nuk duhet të ketë përgjithësime pasi secili jep më të mirën e vetes në politikë për të fituar besimin e votuesve duke e reflektuar më tej me shumë punë dhe përkushtim në shërbim të qytetarëve”, thekson ai.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn